
CURTEA DE CONTURI A REPUBLICII MOLDOVA

H O T Ă R Â R E A  nr. 25
din 23 aprilie 2026

cu privire la Raportul de audit asupra rapoartelor financiare consolidate ale Ministerului Justiției încheiate la 31 decembrie 2025
                                                                                       
Curtea de Conturi, cu participarea dnei Viorica Grecu, secretară generală a Ministerului Justiției; dnei Silvia Marchitan, șefă a Direcției economico-financiare și administrative a Ministerului Justiției; dnei Nina Corlǎteanu, șefă adjunctă a Direcției economico-financiare și administrative, șefă a Secției evidență contabilă, contabilă-șefă a Ministerului Justiției; dlui Miroslav Șendrea, director adjunct al Administrației Naționale a Penitenciarelor; dlui Ruslan Rotari, șef al Direcției economico-financiare a Administrației Naționale a Penitenciarelor; dlui Igor Cașu, director al Agenției Naționale a Arhivelor; dlui Veaceslav Gologurschi, șef al Secției financiare și evidență contabilă a Agenției Naționale a Arhivelor; dnei Olga Cataraga, directoare a Centrului Național de Expertize Judiciare; dnei Alla Sorocean, directoare adjunctă a Inspectoratului Național de Probațiune; dlui Liviu Duca, manager interimar al Unității de implementare a Proiectului de construcție a penitenciarului din Chișinău; dnei Ludmila Dimitrișin, șefă a Direcției finanțele în justiție, ordine publică, apărare și securitatea statului din cadrul Direcției generale politici bugetare sectoriale a Ministerului Finanțelor; dnei Angela Dvornic, șefă a Secției investiții publice din cadrul Direcției investiții publice și finanțe în sectorul economic a Ministerului Finanțelor; dnei Svetlana Plăcintă, consultantă principală a Direcției administrație publică centrală a Cancelariei de Stat, precum și a altor persoane cu funcții de răspundere, în cadrul ședinței video, călăuzindu-se de art. 3 alin. (1) și art. 5 alin. (1) lit. a) din Legea privind organizarea și funcționarea Curții de Conturi a Republicii Moldova[footnoteRef:1] (cu modificările ulterioare), a examinat Raportul de audit asupra rapoartelor financiare consolidate ale Ministerului Justiției încheiate la 31 decembrie 2025. [1:  Legea nr.260/2017 privind organizarea și funcționarea Curții de Conturi a Republicii Moldova (în continuare – Legea nr. 260/2017).] 

Misiunea de audit public extern a fost realizată conform Programelor activității de audit ale Curții de Conturi[footnoteRef:2], având drept scop oferirea unei asigurări rezonabile cu privire la faptul că rapoartele financiare consolidate ale Ministerului Justiției încheiate la 31 decembrie 2025 oferă, sub toate aspectele semnificative, o imagine corectă și fidelă în conformitate cu cadrul de raportare financiară aplicabil[footnoteRef:3] și nu conțin, în ansamblul lor, denaturări semnificative cauzate de fraude sau erori, precum și emiterea unei opinii. [2:  Hotărârea Curții de Conturi nr.63 din 17.12.2024 „Privind aprobarea Programului activității de audit al Curții de Conturi pe anul 2025” (cu modificările ulterioare) și  Hotărârea Curții de Conturi  nr.98 din 23.12.2025 „Privind aprobarea Programului activității de audit al Curții de Conturi pe anul 2026”. ]  [3:  Legea contabilității nr.113 din 27.04.2007; Planul de conturi contabile în sistemul bugetar și Normele metodologice privind evidența contabilă și raportarea financiară în sistemul bugetar, aprobate prin Ordinul ministrului finanțelor nr.216 din 28.12.2015; Ordinul ministrului finanțelor nr.164 din 30.12.2016 „Cu privire la aprobarea Cerințelor la întocmirea Raportului narativ privind executarea bugetelor autorităților/instituțiilor bugetare”.] 

Auditul public extern a fost planificat și s-a desfășurat în conformitate cu Cadrul Declarațiilor Profesionale ale INTOSAI aplicate de Curtea de Conturi[footnoteRef:4].  [4:  Hotărârea Curții de Conturi nr. 2 din 24.01.2020 „Cu privire la Cadrul Declarațiilor Profesionale ale INTOSAI”.  ] 

Examinând Raportul de audit, precum și explicațiile suplimentare ale persoanelor cu funcții de răspundere prezente la ședința publică, Curtea de Conturi 
A CONSTATAT:
Rapoartele financiare consolidate ale Ministerului Justiției încheiate la 31 decembrie 2025, cu excepția posibilelor efecte ale aspectelor descrise în secțiunea Baza pentru opinia cu rezerve din Raportul de audit, oferă, sub toate aspectele semnificative, o imagine corectă și fidelă în conformitate cu cadrul de raportare financiară aplicabil.
Reieșind din cele expuse, în temeiul art.6 alin.(1) lit. d), art.10 lit. a1) și b), art.14 alin.(2), art.15 lit. d), art. 34 alin. (21) și art.37 alin. (2) din Legea nr. 260/2017, Curtea de Conturi

HOTĂRĂŞTE:
1. Se aprobă Raportul de audit asupra rapoartelor financiare consolidate ale Ministerului Justiției încheiate la 31 decembrie 2025, anexat la prezenta Hotărâre.
2. Prezenta Hotărâre și Raportul de audit se remit:
2.1. Parlamentului Republicii Moldova, pentru informare și examinare, după caz, în cadrul Comisiei pentru control al finanțelor publice și Comisiei juridice, pentru numiri și imunități;
2.2. Președintelui Republicii Moldova, pentru informare;
	2.3. Guvernului Republicii Moldova, pentru informare și luare de atitudine în vederea monitorizării implementării recomandărilor de audit;
2.4. Ministerului Finanțelor, pentru informare și luare de atitudine în vederea consolidării managementului finanțelor publice;
2.5. Ministerului Justiției, pentru luare de atitudine, și se recomandă, conform competențelor atribuite:
2.5.1. să examineze rezultatele auditului, cu aprobarea unui plan de măsuri privind implementarea recomandărilor de audit;
2.5.2. să monitorizeze instituirea procedurii de evaluare și raportare în evidența contabilă de către Agenția Națională a Arhivelor a activelor moștenirii culturale;
2.5.3. să acorde suport Administrației Naționale a Penitenciarelor în vederea excluderii apartamentelor privatizate din evidența contabilă;
2.5.4. să asigure suportul și monitorizarea activității Unității de implementare a Proiectului
de construcție a penitenciarului din Chișinău pentru realizarea acțiunilor planificate în termenele stabilite;
2.5.5. să instituie un proces de monitorizare a achizițiilor publice desfășurate de către instituțiile subordonate, inclusiv asupra executării și recepției lucrărilor de reparații capitale;
	2.5.6. să examineze situația privind deținerea de către instituțiile subordonate a sistemelor informaționale neutilizate în procesul operațional, cu respectarea prevederilor Ordinului ministrului finanțelor nr.60 din 29.05.2012 „Cu privire la aprobarea Regulamentului privind inventarierea”;
2.6. Inspectoratului Național pentru Supraveghere Tehnică, pentru informare, și se solicită efectuarea controlului asupra volumelor și costului lucrărilor de reconstrucție a sistemului de ventilare și de montare a instalației automate de stingere a incendiilor executate în anii 2022-2025 la sediul Agenției Naționale a Arhivelor, amplasat în str. Gheorghe Asachi nr. 67/B, mun. Chișinău.  
3. Se ia act de faptul că, pe parcursul desfășurării misiunii de audit, Administrația Națională a Penitenciarelor din subordinea Ministerului Justiției a corectat înregistrările contabile aferente  activelor nefinanciare în valoare de 0,6 mil. lei.
4. Prin prezenta Hotărâre, se exclude din regim de monitorizare Hotărârea Curții de Conturi nr.38 din 23.04.2025 „Cu privire la Raportul de audit asupra rapoartelor financiare consolidate  ale Ministerului Justiției încheiate la 31 decembrie 2024”, ca urmare a realizării recomandărilor înaintate în cadrul misiunii de audit precedente, reformulării și/sau reiterării celor parțial implementate și neimplementate.
5. Membrul Curții de Conturi responsabil de coordonarea domeniului va semna Scrisoarea către conducerea entității auditate.
6. Prezenta Hotărâre intră în vigoare de la data publicării în Monitorul Oficial al Republicii Moldova și poate fi contestată printr-o cerere prealabilă adresată Curții de Conturi a Republicii Moldova (bd. Ștefan cel Mare și Sfânt nr. 69, MD-2001, mun. Chișinău), în termen de 30 de zile de la data publicării. 
7. Curtea de Conturi va fi informată, în termen de 9 luni de la data publicării Hotărârii în Monitorul Oficial al Republicii Moldova, despre acțiunile întreprinse pentru executarea subpunctelor 2.5. și 2.6. din prezenta Hotărâre.
8. Hotărârea și Raportul de audit asupra rapoartelor financiare consolidate ale Ministerului Justiției încheiate la 31 decembrie 2025 se plasează pe site-ul oficial al Curții de Conturi (https://www.ccrm.md/ro/decisions).


Tatiana ȘEVCIUC,
Preşedintă

